Diari Oficial de la Generalitat Valenciana


Sumari del DOGV 9405, del 16-08-2022 (2022/7663)

DECRET LLEI 7/2022, de 5 d'agost, del Consell, pel qual es modifiquen determinats preceptes de la Llei 8/2021, de 30 de desembre, de pressupostos de la Generalitat per a l'exercici 2022 i del Decret llei 2/2022, de 22 d'abril, del Consell, per a la reducció temporal de l'import de les taxes pròpies i preus públics de la Generalitat per a fer front a l'impacte de la inflació, en matèria d'educació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2022/08/05/7/dof/vci/html**

### Dades del document

Número de DOGV
:   9405

Data del DOGV
:   16-08-2022

Secció del DOGV
:   I. DISPOSICIONS GENERALS

Número del document
:   2022/7663


Data del document
:   05-08-2022

Organisme emissor
:   Conselleria d'Hisenda i Model Econòmic

Tipus de document
:   Decret llei

Anàlisi jurídica

 Descriptors 

:   * Conselleria d'Hisenda i Model Econòmic
    * Conselleria d'Educació, Cultura i Esport
    * Conselleria d'Educació, Cultura i Esport
    * fixació de preus
    * legislació
    * inflació
    * control de preus

DECRET LLEI 7/2022, de 5 d'agost, del Consell, pel qual es modifiquen determinats preceptes de la Llei 8/2021, de 30 de desembre, de pressupostos de la Generalitat per a l'exercici 2022 i del Decret llei 2/2022, de 22 d'abril, del Consell, per a la reducció temporal de l'import de les taxes pròpies i preus públics de la Generalitat per a fer front a l'impacte de la inflació, en matèria d'educació. [2022/7663]  
  
  
PREÀMBUL  
  
I  
  
El present Decret llei respon a la necessitat urgent de modificar la Llei 8/2021, de 30 de desembre, de pressupostos de la Generalitat per a l'exercici 2022 i el Decret llei 2/2022, de 22 d'abril, del Consell, per a la reducció temporal de l'import de les taxes pròpies i preus públics de la Generalitat per a fer front a l'impacte de la inflació en matèria d'educació.  
  
II  
  
En relació amb la modificació de la Llei 8/2021, de 30 de desembre, de pressupostos de la Generalitat per a l'exercici 2022, el calendari d'implantació de la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'Educació, preveu que el curs 2022-2023 s'implanten els nous ensenyaments en els nivells imparells d'Educació Infantil, Primària, ESO i Batxillerat. En el cas de la Comunitat Valenciana, l'ordenació de l'Educació Secundària Obligatòria preveu un increment d'hores lectives que s'ha de traslladar al mòdul de concerts perquè el professorat puga percebre la retribució de manera adequada; per això, s'ha d'incrementar l'import dels mòduls econòmics, en concret el de «Salaris i costos socials», de l'annex I de la Llei 8/2021, de 30 de desembre, de pressupostos de la Generalitat per a l'exercici 2022.  
D'altra banda, la Llei orgànica 3/2020, de 29 de desembre, disposa que els poders públics han de prestar una atenció prioritària al conjunt de factors que afavoreixen la qualitat de l'ensenyament, entre els quals es troba l'orientació educativa i professional, com un dret bàsic de l'alumnat i un mitjà necessari per a assolir una formació personalitzada, que propicie una educació integral en coneixements, destreses i valors.  
  
Pel que fa a les modificacions introduïdes els articles segon i tercer i en la disposició addicional primera del present Decret llei, a conseqüència de l'aprovació de la Llei orgànica 3/2020, s'ha publicat el Reial decret 217/2022, de 29 de març, pel qual s'estableix l'ordenació i els ensenyaments mínims de l'Educació Secundària Obligatòria.  
  
El Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, té com a objecte regular l'organització de l'orientació educativa i professional en el sistema educatiu valencià, perquè, des d'un vessant de drets, inclusiu, intercultural, amb perspectiva de gènere i de manera cooperativa entre tots els agents implicats, contribuïsca a optimitzar els processos de desenvolupament personal, social, emocional, acadèmic i professional de l'alumnat, garantisca l'orientació al llarg de tot l'itinerari formatiu i acompanye els centres docents en el procés de transformació cap a la inclusió. L'àmbit d'aplicació són els centres docents sostinguts amb fons públics que imparteixen ensenyaments no universitaris.  
  
En el cas dels centres privats concertats, la titularitat, en el marc de l'autonomia pedagògica, organitzativa i de gestió que el seu règim jurídic li reconeix, ha d'adaptar el que preveu el Decret 72/2021 a la normativa pròpia que li és aplicable.  
Per a poder aplicar aquesta dotació a l'inici del curs 2022-2023 es fa necessari establir un acord entre la Conselleria d'Educació, Cultura i Esport i les organitzacions empresarials i sindicals de l'ensenyament concertat a la Comunitat Valenciana en què es regule la dotació horària en els centres privats concertats i s'establisquen els mòduls econòmics per a poder fer el pagament del personal docent.  
  
  
III  
  
El Decret llei 2/2022, de 22 d'abril, del Consell per a la reducció temporal de l'import de les taxes pròpies i preus públics de la Generalitat per a afrontar l'impacte de la inflació, en l'article segon, estableix una bonificació del deu per cent de les taxes contingudes, entre altres lleis, en la Llei 20/2017, de 28 de desembre, de taxes, amb excepció de les taxes en matèria d'ensenyament universitari regulades en el capítol III del títol XIV de la Llei, de duració temporal, i que té efecte des de la data d'entrada en vigor del Decret llei 2/2022, de 22 d'abril, fins al 31 de desembre de 2022. Un percentatge que es fa extensiu al descompte aplicable sobre la quantia a abonar pels preus públics amb una meritació que es produïsca en el període comprés des del dia d'entrada en vigor del present Decret llei i el 31 de desembre de 2022, tots dos inclosos.  
  
En relació amb el que s'ha exposat i que l'Ordre, d'11 de juny de 1998, de la Conselleria de Cultura, Educació i Ciència, per la qual s'estableixen els criteris generals pels quals s'ha de regir el calendari escolar per a tots els centres docents de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria, Formació Professional, Batxillerat, Ensenyaments Artístics i Ensenyaments d'Idiomes (DOGV 3267, 18.6.1998), estableix que el curs escolar comença l'1 de setembre i acaba el 31 d'agost, es fa necessari adequar els efectes de la bonificació, en matèria d'educació, a la duració del curs escolar perquè siga aplicable, per a les taxes i preus públics dependents de la Conselleria d'Educació, Cultura i Esport, des de l'entrada en vigor de l'esmentat Decret llei 2/2022 fins a la finalització del curs escolar 2022-2023.  
  
  
IV  
  
Finalment, en la disposició addicional segona s'inclou una mesura encaminada a l'agilitació de l'aprovació de les modificacions pressupostàries que tinguen el seu origen o porten causa en actuacions per a fer front a l'increment dels costos energètics sempre que estiguen vinculats a la invasió d'Ucraïna per part de Rússia, donat el caràcter excepcional de la mesura la mateixa limita la seua vigència al present exercici.  
  
  
V  
  
L'article 44 de l'Estatut d'Autonomia de la Comunitat Valenciana preceptua que el Consell, en casos de necessitat extraordinària i urgent, pot dictar disposicions legislatives provisionals per mitjà de decrets llei sotmesos a debat i votació en les Corts, tenint en compte el que estableix l'article 86 de la Constitució Espanyola per als decrets llei que puga dictar el Govern d'Espanya. En el present cas, a causa de la urgència amb la qual s'han d'escometre les modificacions, concorren les notes de necessitat extraordinària i urgent que justifiquen l'adopció de la modificació operada en el present Decret llei del Consell, el qual es configura com a l'únic instrument jurídic possible per a dur-les a terme.  
  
El present Decret llei respon als principis de necessitat, eficàcia, proporcionalitat, seguretat jurídica, eficiència i transparència, que exigeix la Llei 39/2015, d'1 d'octubre, del procediment administratiu comú de les administracions públiques. Es compleixen els principis de necessitat i eficàcia atés l'interés general en el qual es fonamenta l'adequació de la Llei de pressupostos de la Generalitat per a l'exercici 2022 a les normes substantives citades en matèria educativa, així com l'adequació dels efectes de la bonificació de les taxes en matèria d'educació no universitària prevista en el Decret llei 2/2022, de 22 d'abril, a la duració del curs escolar, i el decret llei és l'instrument jurídic més adequat i immediat per a garantir-ne la consecució. La norma compleix també el principi de proporcionalitat, en contindre la regulació imprescindible per a atendre la necessitat d'establir les mesures extraordinàries que s'hi regulen. De la mateixa manera, s'ajusta a principis de seguretat jurídica, ja que és coherent amb la resta de l'ordenament jurídic. Quant al principi d'eficiència, no s'estableixen més càrregues que les estrictament necessàries, i respecte del principi de transparència, la urgència en l'aprovació justifica que s'haja exceptuat en la tramitació la consulta prèvia i informació pública.  
  
Per tot això, i en virtut de les atribucions conferides per mitjà dels articles 44.4, 72 i 76 de l'Estatut d'Autonomia de la Comunitat Valenciana, l'article 58 de la Llei 5/1983, de 30 de desembre, del Consell, a proposta del conseller d'Hisenda i Model Econòmic i de la consellera d'Educació, Cultura i Esport, i prèvia deliberació del Consell en la reunió del 5 d'agost de 2022,  
  
  
DECRETE  
  
CAPÍTOL I  
Disposicions generals  
  
Article 1. Objecte  
El present Decret llei té com a objecte la modificació de la Llei 8/2021, de 30 de desembre, de pressupostos de la Generalitat per a l'exercici 2022 i del Decret llei 2/2022, de 22 d'abril, del Consell per a la reducció temporal de l'import de les taxes pròpies i preus públics de la Generalitat per a fer front a l'impacte de la inflació.  
  
  
CAPÍTOL II  
Modificació de la Llei de pressupostos de la Generalitat per a l'exercici 2022  
  
Article 2. Modificació de l'article 11 de la Llei 8/2021, de 30 de desembre, de pressupostos de la Generalitat per a l'exercici 2022  
L'apartat 5 de l'article 11 de la Llei 8/2021, de 30 de desembre, de pressupostos de la Generalitat per a l'exercici 2022 queda amb la redacció següent:  
«5. Els centres que impartisquen l'Educació Secundària Obligatòria completa han de comptar amb una persona que preste els serveis d'orientació, que s'ha d'incloure en la nòmina de pagament delegat del centre. Els costos corresponents a les hores d'orientació venen inclosos en els mòduls econòmics per unitat escolar de l'Educació Secundària Obligatòria.  
No obstant això, amb l'objectiu de complir el que disposa el Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, la conselleria competent en matèria d'educació ha d'acordar amb les organitzacions sindicals i empresarials del sector la dotació d'hores necessàries de l'especialitat d'Orientació Educativa en la resta d'etapes. En l'acord s'han d'incloure els imports corresponents als mòduls de Salaris i costos socials i Despeses variables, que han de complementar els fixats en l'annex I d'aquesta llei.»  
  
Article 3. Modificació de l'annex I de la Llei 8/2021, de 30 de desembre, de pressupostos de la Generalitat per a l'exercici 2022  
Es modifica parcialment l'annex I de la Llei 8/2021, de 30 de desembre, de pressupostos de la Generalitat per a l'exercici 2022, quant als mòduls econòmics de distribució de fons públics per al sosteniment de centres concertats acollits al sistema de pagament delegat i cooperatives d'ensenyament subjectes al règim específic de finançament, en el que afecta els imports assignats als cursos tercer o quart d'Educació Secundària Obligatòria, en els següents termes:  
  
  
CAPÍTOL III  
Bonificació de l'import de les taxes pròpies i preus públics en matèria d'educació de la Generalitat  
  
Article 4. Bonificació temporal de l'import de les taxes i preus públics en matèria d'educació per al curs 2022-2023  
La bonificació temporal del deu per cent de l'import de les taxes i preus públics en matèria d'educació prevista en l'article 2 del Decret llei 2/2022, de 22 d'abril, del Consell, per a la reducció temporal de l'import de les taxes pròpies i preus públics de la Generalitat per a fer front a l'impacte de la inflació, és aplicable, per a les taxes i preus públics dependents de la Conselleria d'Educació, Cultura i Esport, des de l'entrada en vigor del dit Decret llei 2/2022 fins a la finalització del curs escolar 2022-2023.  
  
  
DISPOSICIONS ADDICIONALS  
  
Primera. Aplicació dels nous mòduls corresponents als nivells de tercer d'ESO  
Els nous mòduls corresponents als nivells de tercer d'ESO previstos en l'article tercer del present Decret llei són aplicables en l'inici del curs 2022-2023.  
  
Segona. Mesures administratives extraordinàries de caràcter econòmic pressupostari  
Excepcionalment, durant el 2022, a les transferències de crèdits, que tinguen l'origen o la causa en l'adopció de mesures o actuacions per a pal·liar els efectes de l'increment dels costos energètics sempre que deriven de la invasió d'Ucraïna per part de Rússia, per les sancions imposades per la comunitat internacional contra Rússia o per les contramesures de Rússia, no els serà aplicable la limitació establida en l'article 49.1.c de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades les disposicions del mateix rang o inferior que s'oposen al que disposa el present Decret llei.  
  
  
DISPOSICIONS FINALS  
  
Primera. Habilitació normativa  
Es faculta el Consell per a adoptar les disposicions que siguen necessàries per a desplegar i executar el present Decret llei.  
  
Segona. Entrada en vigor  
El present Decret llei entra en vigor l'endemà de publicar-lo en el Diari Oficial de la Generalitat Valenciana.  
  
València, 5 d'agost de 2022  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
ARCADI ESPAÑA GARCÍA  
  
La consellera d'Educació, Cultura i Esport,  
RAQUEL TAMARIT IRANZO


Còpia Permalink ELI